Sebumkliere of talgkliere is mikroskopiese kliere in die vel wat ’n olierige of wasagtige stof deur buise afskei. Die afskeiding word sebum of talg genoem. Die sebum smeer die vel en hare van soogdiere en maak dit waterdig. In mense kom die grootste aantal kliere aan die gesig en kopvel voor, maar ook aan ander dele van die vel behalwe die handpalms en voetsole. In die ooglede is ’n soort sebumkliere wat ’n spesiale sebum in trane afskei. Areolêre kliere om ’n vrou se tepels is nog ’n voorbeeld van sebumkliere. As die kliere te veel sebum afskei, kan dit verskeie mediese toestande veroorsaak, soos aknee of sebumsiste. Sebumkliere kom aan alle dele van die vel voor buiten die handpalms en voetsole. Daar is twee soorte, dié wat aan haarsakkies verbind is en dié wat onafhanklik voorkom. In die haarstreke kom een of meer kliere om elke haarsakkie voor. Die kliere is trosvormig en verskeie kliere se afskeiding loop saam in ’n enkele buis uit. Die kliere skei sebum op die hare af wat met die haarskag na die vel vervoer word.